གསར་འགྱུར་བརྒྱུད་ལམ་ཁག་ཏུ་གནས་ཚུལ་འཁོད་པ་ལྟར་ན་ཡུ་གུར་བའི་རྟོགས་སད་པ་ཚོས་ཤེས་རྟོགས་བྱུང་བའི་བཀག་ཉར་ཁང་རྣམས་གྷོའུ་གྷོལ་འཁོར་སྐར་གྱིས་འདྲ་པར་བླངས་པ་གཞི་ལ་བཞག་ནས་ལོ་ངོ་བཞིའི་རིང་ལ་ཞིབ་བསྡུར་དང་འཚོལ་བཤེར་བྱས་ཏེ་གྲངས་ཀ་འདི་དག་ཤེས་རྟོགས་བྱུང་བ་ཞིག་ཡིན་ཞིང་། ད་སྔ་ཉམས་ཞིབ་པ་ཁ་ཤས་ཀྱིས་ཞིན་ཅང་དུ་ཡོད་པའི་བཀག་ཉར་ཁང་གི་གྲངས་ཀ་དེ་༡༠༠༠་ཡས་མས་ཤིག་གམ། ཡང་ན་དེ་ལས་མང་བ་ཞིག་ལོངས་སྲིད་པའི་གླེང་སློང་བྱེད་མཁན་བྱུང་མྱོང་། ཤར་ཏུར་ཀི་སི་ཐན་རྒྱལ་ཁབ་ཀྱི་མི་རིགས་རྟོགས་སད་ལས་འགུལ་ཚོགས་པས་སྤེལ་བའི་གསལ་བསྒྲགས་དེར་བཀག་ཉར་ཁང་མང་ཆེ་བ་ཞིག་ནི་ད་སྔ་ཤེས་རྟོགས་བྱུང་མེད་པའི་བཀག་ཉར་ཁང་ཁག་ཅིག་ཡིན་སྟབས་ད་དུང་ཡང་ཞིན་ཅང་དུ་ཤེས་རྟོགས་བྱུང་མེད་པའི་བཀག་ཉར་ཁང་མང་པོ་ཡོད་སྲིད་པའི་ཚོད་དཔག་བྱེད་བཞིན་ཡོད། ད་སྔ་ཉམས་ཞིབ་པ་ཁ་ཤས་ཀྱིས་ཤེས་རྟོགས་བྱུང་བ་ནི་ཞིན་ཅང་དུ་ཡོད་པའི་བཀག་ཉར་ཁང་དེ་དག་གི་ཕྱེད་ཀ་མ་གཏོགས་ངོས་ཟིན་མེད་པ་འདྲ་ཞེས་ལྟ་ཚུལ་བཤད་མཁན་བྱུང་བ་ལུང་འདྲེན་བྱས་འདུག